TV 2 har sett video av den brutale pågripelsen av Nicki Bille Nielsen.

København/Bodø/Bergen (TV 2 Sporten): Mandag kveld fikk TV 2 tilgang på en video av hendelsen og saken som har preget norske nettaviser gjennom hele 2. påskedag.

Sportslig leder i Rosenborg Erik Hoftun gikk tidligere mandag ut å sa at Nicki Bille Nielsen mener saken ikke er riktig fremstilt.

Videoen TV 2 har sett mandag kveld er på cirka to og et halvt minutt, og viser pågripelsen av dansken etter at han angivelig skal ha klasket til en parkeringsautomat og sparket til en sykkel.

«Jeg gjør ingenting»

En mannlig og en kvinnelig politibetjent er tydelig hardhendte med RBK-spissen, og etter det som kommer frem på videoen gjør Bille Nielsen svært lite eller ingen motstand i løpet av pågripelsen.

Han holder armene ut til siden, mens han roper: «Jeg gjør ingenting, jeg gjør ingenting».

«Jeg får ikke puste, fortsett å filme»

På et tidspunkt holder en av betjentene Bille Nielsen rundt hodet og nakken, hvorpå 26-åringen skriker til vennene som filmet episoden: «Jeg får ikke puste!»

26-åringens kommentar blir etterfulgt av noen voldsomme lyder som kan tyde på at 26-åringen har vondt for å få puste.

Etter en stund klager han høylytt på behandlingen han får, og roper følgende til vennene sine:

«Fortsett å filme! Fortsett å filme det de gjør mot meg. Jeg gjør ingenting».

Blir lagt hardt i bakken

Politibetjentene prøver så å få vennene til å slutte å filme, men uten hell.

Rosenborg-spissen er tydelig rød i ansiktet, som følge av å ha fått pepperspray på seg, og uttrykker i tillegg at han har smerter i den ene skulderen.

Mot slutten av videoen blir Bille Nielsen lagt hardt i bakken.

Den aktuelle videoen er sendt til Rosenborgs sportslige leder Erik Hoftun, og klubben skal også ha snakket med vitnene som var til stede under pågripelsen.

– Jeg har fått den, og jeg har sett den. Det stemmer, bekrefter Hoftun til TV 2.

– Hva kan du si om den?

– Nei, i kveld har jeg ikke lyst til å si så mye rundt den videoen. Nå er vi veldig opptatt av å få mest mulig fakta på bordet og informasjon om hva som har skjedd, både i forkant av videoen og det som skjedde i etterkant, sier Hoftun.

Han vil bruke de kommende dagene til å få klarhet i hva som faktisk skjedde.

– Vi har snakket med noen vitner til hendelsen og kommer til å snakke med noen flere. I tillegg ønsker vi å komme i kontakt med politiet i København for å få en best mulig oversikt over situasjonen, sier Hoftun.